Jabarkan Sejarah dari Sekolah Kebangsaan USJ 2 dalam bahasa melayu

Sekolah ini telah dibuka pada 2 Januari 1999. Pada ketika itu nama sekolah ini ialah Sekolah Kebangsaan Serdang Raya. Seramai 635 orang murid menjadi perintis  sekolah ini. Guru Besar yang pertama ialah Encik Imam Maskor bin Sahuji.  Seterusnya pula  Puan Raja Akmal binti Raja Kamal bertugas sebagai  Guru Besar kedua  bermula pada tahun 2000. Disebabkan kedudukan sekolah ini terletak di kawasan perumahan USJ 2 maka nama sekolah ini telah ditukarkan kepada Sekolah Kebangsaan USJ 2 mulai April 2002.  Setelah berkhidmat di SK USJ 2 selama hampir 11 tahun, Puan Raja Akmal binti Raja Kamal telah digantikan dengan Encik Zainuddin bin Abdul Halim sebagai Guru Besar SK USJ 2 mulai 1 Mac 2011.  Mulai 1 Julai 2012, Pn. Nor’aidah bt. Nordin menggantikan En. Zainuddin yang kembali bertugas ke PPD Petaling Perdana. Sekolah ini menawarkan tiga aliran kepada murid-murid iaitu aliran prasekolah, aliran perdana dan aliran pendidikan khas. Mempunyai enrolmen sebanyak 400 orang murid, sekolah ini mempunyai satu sesi sahaja iaitu sesi pagi. Sebanyak 3 kelas prasekolah, 12 kelas aliran perdana dan 9 kelas pendidikan khas integrasi disediakan di sekolah ini. Pada awalnya, nama seperti Jerai, Kinabalu dan Titiwangsa diberikan untuk kelas aliran perdana, tetapi selaras dengan moto sekolah, nama kelas telah ditukar kepada Dinamik dan Bestari untuk kelas-kelas perdana. Kelas-kelas pendidikan khas integrasi masih menggunakan nama-nama bunga sebagai nama kelas. Pada tahun 2012, sebanyak 12 (19.4%) orang pelajar tahun 6 telah berjaya mencapai keputusan 5A dalam peperiksaan UPSR. Subjek Bahasa Inggeris dan Matematik pula mencatatkan peratusan 100 lulus.